ഐ സി സി ടി ട്വന്റി റാങ്കിംഗില് ഇന്ത്യന് താരങ്ങളുടെ അവസ്ഥ പരിതാപകരം, നാലാമതായിരുന്ന കൊഹ്ലി എട്ടാമത്, ഒന്നാം സ്ഥാനത്ത് പാകിസ്ഥാന് ക്യാപ്ടന് ന്യൂഡല്ഹി: ഐ സി സി ടി ട്വന്റി റാങ്കിംഗില് മുന് ഇന്ത്യന് നായകന് വിരാട് കൊഹ്ലിക്ക് വന് തിരിച്ചടി. ലോകകപ്പിനു മുമ്ബ് ബാറ്റ്സ്മാന്മാരുടെ ലോക റാങ്കിംഗില് നാലാം സ്ഥാനത്തായിരുന്ന കൊഹ്ലി ഇന്ന് പുറത്തിറങ്ങിയ പുതിയ റാങ്കിംഗില് എട്ടാം സ്ഥാനത്തേക്ക് വീണു. കെ എല് രാഹുല് മാത്രമാണ് പുതിയ റാങ്കിംഗില് നേട്ടമുണ്ടാക്കിയ ഇന്ത്യന് താരം. മുന് റാങ്കിംഗില് എട്ടാം സ്ഥാനത്തായിരുന്ന രാഹുല് മൂന്ന് സ്ഥാനങ്ങള് മുന്നിലേക്ക് കയറി അഞ്ചാം സ്ഥാനത്താണ് ഇപ്പോള്. ലോകകപ്പില് അഫ്ഗാനിസ്ഥാന്, സ്കോട്ട്ലാന്ഡ്, നമീബിയ എന്നീ ടീമുകള്ക്കെതിരെ നേടിയ അര്ദ്ധശതകങ്ങളാണ് രാഹുലിന്റെ റാങ്കിംഗ് മെച്ചപ്പെടുത്താന് സഹായിച്ചത്. രാഹുലിനെയും കൊഹ്ലിയേയും ഒഴിച്ചു നിര്ത്തിയാല് ബൗളര്മാരുടേയോ ബാറ്റ്സ്മാന്മാരുടേയോ ഓള്റൗണ്ടര്മാരുടേയോ പട്ടികയില് ഇന്ത്യക്കാര് ആരും തന്നെയില്ല. ബാറ്റ്സ്മാന്മാരില് രോഹിത് ശര്മ്മ 15ാം സ്ഥാനത്തുണ്ട്. ബൗളര്മാരില് 15ാം സ്ഥാനത്തുള്ള ജസ്പ്രീത് ബുമ്രയ്ക്കാണ് ഇന്ത്യക്കാരില് ഏറ്റവും മികച്ച റാങ്കിംഗ്. ഓള്റൗണ്ടര്മാരുടെ പട്ടികയില് ആദ്യ ഇരുപത് പേരില് ഒരു ഇന്ത്യന് താരത്തിനു പോലും ഇടം നേടാന് സാധിച്ചിട്ടില്ല. ബാറ്റ്സ്മാന്മാരില് പാകിസ്ഥാന് നായകന് ബാബര് അസാമാണ് റാങ്കിംഗില് ഒന്നാമത്. ഇംഗ്ളണ്ടിന്റെ ഡേവിഡ് മലാന് രണ്ടാം സ്ഥാനത്തും എത്തി. ബൗളര്മാരില് ശ്രീലങ്കയുടെ വനിന്ദു ഹസരംഗയും ഓള്റൗണ്ടര്മാരില് അഫ്ഗാനിസ്ഥാന്റെ മുഹമ്മദ് നബിയുമാണ് ഒന്നാം സ്ഥാനത്ത്.